Diari Oficial de la Generalitat Valenciana


Sumari del DOGV 5917, del 19-12-2008 (2008/14154)

RESOLUCIÓ de 30 de juliol de 2008, de la Direcció General per al Canvi Climàtic, per la qual s'atorga a l'empresa Recycling Glass, SA l'autorització ambiental integrada per a les instal·lacions de fabricació de vidre buit ubicades al terme municipal d'Aielo de Malferit.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5917

Data del DOGV
:   19-12-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/14956


Data del document
:   30-07-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Anàlisi jurídica

 Descriptors 

:   * Aielo de Malferit
    * empresa privada
    * vidre

RESOLUCIÓ de 30 de juliol de 2008, de la Direcció General per al Canvi Climàtic, per la qual s'atorga a l'empresa Recycling Glass, SA l'autorització ambiental integrada per a les instal·lacions de fabricació de vidre buit ubicades al terme municipal d'Aielo de Malferit. [2008/14057]  
Vistos els documents que es troben en l'expedient 167/06 IPPC, instruït a instàncies de l'empresa Recycling Glass, SA, a fi d'obtenir l'autorització ambiental integrada per a les instal·lacions de fabricació de vidre buit, s'emet aquesta resolució de conformitat amb els següents   
Antecedents de fet  
Primer. Amb data 23 de novembre de 2006, Vicente Silvestre Valor, en nom de la mercantil Recycling Glass, SA, amb CIF A-96307178, i domicili social al polígon industrial els Serrans, s/n d'Aielo de Malferit (València), presenta en el Registre General de la Conselleria de Territori i Habitatge una sol·licitud d'autorització ambiental integrada per a una indústria de fabricació de vidre buit, les característiques de la qual es detallen en l'annex I.  
A la sol·licitud s'adjunta l'informe de compatibilitat urbanística emés per l'Ajuntament d'Aielo de Malferit.  
Segon. Una vegada admesa a tràmit la sol·licitud, la Conselleria remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la suficiència de la documentació que acompanya la sol·licitud.  
Tercer. Es troben en l'expedient els informes de la Confederació Hidrogràfica del Xúquer, del Servei de Residus Urbans, del Servei de Protecció de l'Ambient Atmosfèric, del Servei d'Avaluació Ambiental i del Servei de Residus Industrials.  
Quart. Amb data 3 de maig de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002 i se'n publica l'anunci en el Diari Oficial de la Comunitat Valenciana (DOCV núm. 5504).  
Durant aquest període no es presenten al·legacions al projecte, ni a aquesta Conselleria ni a l'Ajuntament d'Aielo de Malferit. En l'expedient consta el certificat de la informació pública.  
Cinqué. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Sisé. Amb data 3 de desembre de 2007, s'emet la declaració d'impacte ambiental favorable, amb una sèrie de condicions.  
Seté. Amb data 17 d'abril de 2008, la Confederació Hidrogràfica del Xúquer emet un informe favorable amb condicions.  
Vuité. Amb data 24 de juny de 2008, l'Ajuntament d'Aielo de Malferit emet un informe favorable.  
Nové. Amb data 18 de juliol de 2008 s'emplaça l'interessat per a realitzar el tràmit d'audiència.  
Deu. Amb data 29 de juliol de 2008, la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 167/06 IPPC de sol·licitud d'autorització ambiental integrada, promogut per Recycling Glass, SA.  
Als anteriors fets s'apliquen els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002 de prevenció i control integrats de la contaminació, les activitats que apa  
  
(1) Aquest contaminant podrà quedar exclòs de mesurament si dels resultats obtinguts en el primer control apareixen emissions menyspreables, i serà la Direcció General per al Canvi Climàtic qui, amb sol·licitud prèvia, ho determine.  
\* \* \* \* \* \* \* \* \* \* \* \* \* \* \* \* \* \* \* \* reixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 3.3. de l'annex I de la Llei 16/2002.  
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, i els articles 27 i següents de la Llei 2/2006, de 5 de març de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, resolc:  
Primer. Concedir a Recycling Glass, SA l'autorització ambiental integrada per a les instal·lacions de fabricació de vidre buit, que s'ha de desenvolupar a l'establiment situat al polígon industrial els Serrans, s/n, d'Aielo de Malferit (València), referent al Projecte bàsic per a la sol·licitud de l'autorització ambiental integrada d'instal·lació per a la fabricació de vidre, visat amb data 14 de novembre de 2006 i subscrit pel Sr. Luis Manuel González García, la qual queda inscrita en el Registre General d'Instal·lacions IPPC de la Comunitat Valenciana amb el número 209-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els següents focus d'emissió, la nomenclatura dels quals serà d'ara endavant la utilitzada per al millor control i comunicació de les emissions:  
  
El focus estarà convenientment identificat in situ, d'acord amb aquesta nomenclatura.  
Els valors límit d'emissió per a focus canalitzats i la periodicitat de controls per ECMQA seran els següents:  
  
(1) Este contaminante podrá quedar excluido de medición si de los resultados obtenidos en el primer control se concluyen emisiones despreciables, siendo la Dirección General para el Cambio Climático quien lo determine previa solicitud.  
1.2. Control de l'emissió de contaminants per focus canalitzats  
1.2.1. Sistemes de depuració de partícules   
Disposarà de sistemes correctors de depuració de partícules el focus associat al forn de fusió, sempre que siguen necessaris per al compliment dels límits d'emissió de partícules establits per aquesta resolució.  
El funcionament adequat d'aquests sistemes correctors s'assegurarà per mitjà del control i registre continu almenys d'un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge de l'esmentat paràmetre hauran de ser verificats per entitats col·laboradores de l'administració en matèria de qualitat ambiental i estar a la disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
b) Les mesures es realitzaran en condicions normals d'operació de les instal·lacions, registrant els paràmetres que les determinen, i s'han de cobrir totes les diferents tipologies o grups de productes que es fabriquen en cada instal·lació.  
c) Les concentracions mesurades sempre estaran referides a condicions normals de pressió i temperatura (101.3 kPa, 273.16 K), i per als gasos de combustió en base seca i un contingut d'oxigen del 15%.  
1.3. Control de l'emissió de contaminants per fonts difuses  
1.3.1. Arques de recuita  
Les arques de recuita poden considerar-se com a focus d'emissions difuses al produir-se en les mateixes generació de gasos de combustió a partir de cremadors de gas natural.  
En cas de no procedir a la canalització dels esmentats focus a l'exterior, la nau haurà d'estar perfectament ventilada a fi que complisquen el Reial decret 486/1997, de 14 d'abril, pel qual s'estableixen les disposicions mínimes de seguretat i salut en els llocs de treball.  
2. Soroll  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, els límits sonors establits en la Llei 7/2002 per a zones d'ús industrial són:  
  
Almenys cada cinc anys, s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Per a això, es mesurarà el nivell de soroll en un nombre de punts representatius del perímetre, tant amb l'activitat en funcionament com parada (nivell de fons). L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
Queda prohibit, amb caràcter general, l'abocament directe o indirecte d'aigües (domèstiques, industrials o pluvials) susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa.  
D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb aquesta autorització no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic ni, en particular, la potestat sancionadora.  
3.1. Aigües residuals industrials  
Procedeixen de la utilització d'aigua, en circuit tancat, per a arrossegar les gotes de vidre sobrants que es produeixen en el procés de tall de la gota per a introduir el vidre fos en l'interior dels motles per a fabricar peces. L'esmentat circuit arrossega les gotes sobrants fins a un aljub subterrani. Quan es produeix la neteja de l'aljub, per a eliminar la fase orgànica que es genera, l'abocament es bomba a depòsits impermeables de 1.000 litres per al seu lliurament al gestor encarregat de la seua retirada.  
El titular de l'activitat està obligat a portar l'adequat manteniment dels depòsits d'acumulació d'aigües residuals industrials de manera que quede assegurada la impermeabilitat i estanquitat al llarg del temps.  
Les línies d'aigua de l'activitat susceptibles de generar abocaments d'aigües residuals no disposaran de cap sistema d'alleugeriment capaç de generar abocament continu o discontinu, ni directe o indirecte al domini públic hidràulic.  
A l'efecte de possibles inspeccions pels òrgans que tenen atribuïdes funcions de control i vigilància del domini públic hidràulic i per a garantir la inexistència d'abocaments a aquest, el titular haurà de disposar i presentar, a requeriment d'aquells, les factures o els justificants acreditatius de la retirada de les aigües residuals industrials que emmagatzemen en depòsit impermeable per al seu posterior tractament per un gestor autoritzat, de manera que aquestes estiguen d'acord amb el volum generat.  
3.2. Aigües sanitàries i aigües pluvials  
Les aigües sanitàries procedeixen de l'ús sanitari als lavabos i vestidors de l'empresa i del consum humà dels treballadors. S'aboquen a la xarxa de clavegueram municipal.   
Les aigües pluvials es recullen a banda de les anteriors i s'aboquen a la xarxa de clavegueram municipal que no és separadora.  
L'empresa disposa del certificat de connexió al clavegueram municipal i acceptació dels abocaments, de l'Ajuntament d'Aielo de Malferit.  
S'hauran de complir les condicions establides en l'ordenança d'abocaments a la xarxa municipal de clavegueram de l'Ajuntament d'Aielo de Malferit.  
El titular haurà de mantenir l'abocament de les aigües residuals domèstiques generat per la seua activitat, connectat a la xarxa de clavegueram, sense que existisca cap sistema d'alleugeriment capaç de generar abocament directe o indirecte al domini públic hidràulic.  
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie, de manera que no es puga produir la contaminació de les aigües pluvials, les quals seran recollides i eliminades per sistemes que asseguren la no-alteració de les seues característiques qualitatives i la innocuïtat del seu abocament al domini públic hidràulic.  
4. Protecció del sòl i de les aigües subterrànies  
Es prohibeix l'abocament a llits, sòls o subsòls que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha emplenat l'informe preliminar de situació del sòl requerit en l'article 3.1 del Reial decret 9/2005, tot això sense perjudici que, posteriorment, puguen demanar-se al titular de l'activitat informes complementaris o periòdics més detallats, tal com es preveu en els articles 3.3 i 3.4 de l'esmentat reial decret.  
D'altra banda, l'empresa disposa de dos depòsits subterranis de fueloil de 75.000 litres de capacitat cada un, actualment buits i en desús, que, per causa del llarg període de temps que han estat operatius, podrien constituir un focus d'afecció als terrenys adjacents a l'entorn dels tancs. Per tot això, s'adverteix que aquesta circumstància s'haurà de tenir en compte a fi de controlar una possible contaminació del sòl, sobretot en el cas en què els depòsits foren desmantellats i s'excavara la terra adjacent, en què caldrà controlar i, si escau, analitzar la possible afecció.  
5. Residus  
5.1. Producció de residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
S'autoritza la producció dels residus perillosos següents, sempre que la seua capacitat de generació anual siga de l'entorn de la magnitud que a continuació es detalla:  
  
\* \* \* \* \* \* \* \* \* \* \* \* \* \* \* \*  
  
\* \* \* \* \* \* \* \* \* \* \* \* \* \* \* \* \* \*  
  
L'esmentat centre productiu està inscrit en el Registre de Productors de Residus Perillosos de la Comunitat Valenciana, de conformitat amb l'article 42 de la Llei 10/2000, de 12 de desembre.  
Així mateix, es projecta generar els següents residus no perillosos:  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Amb relació al residu Refractaris LER 161106, per realitzar-se la gestió d'aquest residu per mitjà d'un gestor destinatari francés, l'empresa haurà de complir en tot cas l'article 18 del Reglament (CE) número 1013/2006 del Parlament Europeu i del Consell, de 14 de juny de 2006, relatiu als trasllats de residus.  
D'acord amb la Llei 10/2000, de 12 de desembre, de residus de la Comunitat Valenciana, queda prohibida la mescla o dilució de residus que dificulte la seua gestió.   
Abans del lliurament al gestor autoritzat, els residus perillosos hauran de ser emmagatzemats, envasats i etiquetats tenint en compte les especificacions establides en els articles 13, 14 i 15 del Reial decret 833/1988.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria i haurà de reduir al mínim possible la dispersió de zones d'emmagatzemament de residus perillosos dins de l'empresa.  
Per a l'emmagatzemament de residus líquids o que, pel seu alt contingut líquid, poden generar abocaments, s'han de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic. El Pla de prevenció i reducció de residus, d'acord amb l'article 45 de la Llei 10/2000, de 12 de desembre, de residus de la Comunitat Valenciana, inclourà, com a mínim, les previsions relatives als objectius de reducció i valorització de residus, amb indicació de la seua quantificació, les mesures previstes per a aconseguir-los i el sistema d'avaluació i control de consecució dels objectius.  
Així mateix, s'ha d'emplenar la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex III del Reial decret 833/88.  
S'haurà d'aportar, en el termini de 3 mesos, els documents d'acceptació de tots els residus generats (perillosos i no perillosos) emesos per gestors autoritzats. Aquests documents han de ser originals o còpies compulsades i estar vigents i segellats pel gestor.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Atesa la seua condició d'envasador, l'empresa haurà de complir les autoritzacions i la resta de requisits establits en la legislació vigent en matèria d'envasos i residus d'envasos i, de manera especial, el que estableix la Llei 11/1997 d'envasos i residus d'envasos i el Reial decret 782/1998, de 30 d'abril, pel qual s'aprova el reglament per al desplegament i execució de l'esmentada llei.  
5.2. Gestió de residus  
L'etapa de conformació, recuita i envasament és susceptible de generar ruptures de les masses de vidre, aptes per a la seua reinserció en el procés de fusió per mitjà de la trituració en un molí. Aquest procés de gestió dins del centre (valoració de residu no perillós R5) constitueix una de les operacions de gestió de residus no perillosos previstes per la referida Ordre MAM/304/2002, d'acord amb l'article 50 de la Llei 10/2000.  
S'autoritza Recycling Glass, SA per a la realització de l'operació de valoració R5 (Reciclatge o recuperació d'altres matèries inorgàniques), del següent residu no perillós generat en el mateix procés productiu, sempre que la seua capacitat de tractament anual siga de l'entorn de la magnitud que a continuació es detalla:  
  
El centre productiu queda inscrit en el Registre General de Gestors Autoritzats de Residus de la Comunitat Valenciana.  
Quant a l'activitat de gestió de residus no perillosos, l'empresa ha de portar un registre documental en què figuren quantitat, naturalesa, origen, destinació, freqüència de recollida i mitjà de transport dels residus.  
Així mateix, s'ha d'emplenar la memòria anual com a gestor de residus no perillosos, que serà remesa a la Direcció General per al Canvi Climàtic abans de l'1 de març de cada any. En l'esmentada memòria s'especificarà l'origen i la quantitat dels residus gestionats, les característiques de l'emmagatzemament abans de la seua gestió, la quantitat i naturalesa dels residus resultants del procés com també les incidències rellevants que s'hagen pogut produir, tot això relatiu a l'any objecte de la declaració.  
6. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- Causes de l'incident.  
- Hora en què es va produir i la seua duració.  
- Característiques de l'emissió o abocament.  
- Mesures correctores adoptades.  
- Hora i forma en què es va comunicar el succés.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons la mateixa, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14621:1996.  
Així mateix, quan es determine el cessament d'alguna de les unitats s'han de desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Declaració d'impacte ambiental  
S'hauran de complir les condicions imposades per la declaració d'impacte ambiental emesa per la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge sobre el projecte objecte d'aquesta autorització, en data 8 d'octubre de 2007.  
8. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi, en el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el reglament per al desenvolupament de l'esmentada llei.  
La indústria i les seues instal·lacions s'hauran d'ajustar a les condicions indicades en el projecte tècnic i en els seus annexos en els aspectes no fixats en aquesta resolució.  
S'han de complir totes les disposicions aplicables per a garantir la protecció de la salut de les persones.  
S'ha de comprovar en el control inicial que s'han realitzat les mesures previstes en el projecte.  
9. Obligació de subministrament d'informació  
Abans de l'1 de març de cada any s'haurà de notificar a la direcció general per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. Abans de la posada en marxa de l'ampliació, el titular haurà d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries de conformitat amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que haurà d'anar acompanyada de la documentació següent:  
- Certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emesos per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Quart. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Cinqué. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Sisé. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 30 de juliol de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
L'empresa Recycling Glass, SA exerceix l'activitat de fabricació d'articles de vidre al polígon industrials els Serrans III, Vial-1, d'Aielo de Malferit (València), des del desembre de 1995.  
La capacitat màxima de producció estimada és de 16.000 tones anuals.  
La matèria primera utilitzada en el procés és casc de vidre blanc o transparent triturat, procedent de plantes de recollida de vidre, on prèviament s'ha separat per tipologies i s'ha triturat. També s'utilitza en el procés vidre que es genera com a minva dels processos de conformació, recuita i envasament de la mateixa fàbrica.  
Després de la recepció, el casc triturat s'apila a la zona d'aplec. Les minves de procés a reintroduir-hi es recullen en vagonetes, es trituren en un molí i també s'apilen en una zona d'aplec.  
El vidre es deposita en tremuges que descarreguen en cintes transportadores i es porta fins a una tremuja comuna de recepció.  
El vidre se sotmet a un procés de fusió en un forn de 22 metres quadrats i 50 t/dia de capacitat. La zona de fusió del forn és una cambra fabricada amb material refractari i sotmesa a escalfament per mitjà de 6 cremadors de gas natural. La temperatura és d'aproximadament 1.500-1.550ºC.  
Sobre el forn s'ha disposat un recuperador de calor metàl·lic per a la introducció d'aire de combustió preescalfat a la zona de fusió per a l'estalvi de combustible.  
Els gasos produïts en el recuperador de la zona de fusió són emesos a l'atmosfera a través d'una xemeneia.  
Una vegada s'obté el vidre fos, s'afina i es condiciona per a obtenir una massa homogènia en la zona de refinament, consistent en 3 cambres fabricades amb materials refractaris, cada una d'aquestes amb un cremador de gas i el seu corresponent recuperador de calor semblant al de la zona de fusió. Els gasos produïts pels tres recuperadors es dispersen en l'interior de la nau.  
A partir del vidre fos, es conformen els productes acabats en la zona de treball on hi ha tres línies de producció: centrifugació, premsatge i bufament.  
Les minves de vidre sobrants es transporten a través d'un conducte per on circula l'aigua fins a un aljub subterrani estanc. L'aigua es recircula per mitjà d'un circuit tancat. Les minves, una vegada solidificades, són retirades i traslladades a l'exterior per a la trituració en el molí i el reciclatge en el mateix procés.  
Juntament amb les línies de producció hi ha una màquina de preparació i dosificació d'emulsió de tall lubricant, per a la qual s'utilitza una mescla d'oli i aigua de xarxa.  
Després de la conformació i la solidificació, es condueixen les peces fins a la zona de tremp i, prèviament, se segreguen les peces defectuoses i es depositen en vagonetes disposades al voltant de la línia productiva.  
Les peces es depositen, per al tremp, en cinc arques de recuita. El control de la temperatura es realitza per mitjà de cremadors de gas i injecció d'aire, disposats al llarg del túnel que conforma cada arca.  
Al final de les cintes de tremp es verifica que no hi ha peces defectuoses, les quals es depositen en les vagonetes que les traslladen fins a la zona de trituració.  
Les peces fabricades es depositen en safates de cartó que es van apilant sobre palets de fusta i es traslladen a la zona d'emmagatzemament. La totalitat de la producció de l'empresa és per a un únic client, que desenvolupa la seua activitat en la nau limítrofa, per la qual cosa l'expedició es fa per mitjà de carretons elevadors.  
Hi ha un taller per a la reparació, desgreixatge i posada al punt d'utensilis i ferramentes utilitzades per a la fusió (motles, suports, etc) i el manteniment i reparació de la resta d'equips i maquinària, excepte els carretons elevadors i el tractor-pala que tenen manteniment extern.  
L'aigua consumida procedeix de la xarxa municipal d'abastiment.  
Es produeixen emissions atmosfèriques de naturalesa gasosa, a través de la xemeneia del forn de fusió, procedents de la combustió del gas natural.  
Els residus no perillosos que genera l'activitat estan constituïts per plàstics i cartons sense contaminar. Les borumballes metàl·liques procedents de la rectificació dels motles, que es realitza en els tallers, s'emmagatzemen en bidons de 200 litres, juntament amb altres ferralles.  
Els fragments de vidre i peces defectuoses es trituren i reutilitzen com a matèria primera, i es reintrodueixen en el procés.  
Els residus perillosos que es produeixen es concentren en una zona d'emmagatzemament temporal. L'empresa està inscrita en el Registre de Petits Productors de Residus Perillosos de la Comunitat Valenciana des del 15 de desembre de 2005, amb el número 46/13635.  
Les aigües sanitàries i d'origen pluvial s'aboquen, de manera separada, al col·lector municipal.  
L'abocament industrial correspon a l'aigua que s'utilitza per a arrossegar les gotes de vidre per mitjà d'un circuit tancat fins a l'aljub subterrani, quan es produeix la neteja d'aquest per a eliminar la fase orgànica. L'abocament es bomba a depòsits per al seu lliurament a un gestor autoritzat encarregat de la seua retirada.